AfriSake hou beraad oor grondonteiening sonder vergoeding - Wêreldwyd
AfriSake hou beraad oor grondonteiening sonder vergoeding
deur Wêreldwyd | Mar 7, 2018 | Blitsnuus
Die sakeregte organisasie AfriSake het op 6 Maart 2018 'n blitsberaad oor grondonteiening sonder vergoeding gehou. Dít volg nadat die EFF se mosie vir die onteiening van grond sonder vergoeding, wat ook deur die ANC ondersteun is, in die parlement aangeneem is.
Die beraad is deur verteenwoordigers van verskeie burgerlike organisasies bygewoon, naamlik AfriForum, AgriSA, die FW de Klerk Stigting, die Helen Suzman Stigting, die Solidariteit Beweging, die Suid-Afrikaanse Instituut vir Rasseaangeleenthede (IRR), TLU SA, en die Vryemarkstigting.
Die DA, VF+, en ACDP wat teen dié mosie gestem het, het ook spreekbeurte by die beraad gehad.
Die beraad het plaasgevind onder die Chatham Huis Reël. Ingevolge dié reël mag inligting wat by die beraad verkry word, gedeel word, maar nie aan enige spreker of organisasie waarby só spreker geaffilieer is, toegeskryf word nie.
Tydens die beraad het die verteenwoordigers van die verskeie organisasies hul interpretasies en voorgenome aksies met betrekking tot die ANC en EFF se mosie vir onteiening sonder vergoeding bespreek.
Piet le Roux, uitvoerende hoof van AfriSake, meen dit is duidelike dat al die organisasies wat die beraad bygewoon het dit eens is dat die mosie met alle mag teengestaan moet word.
"Dit is van kardinale belang dat die burgerlike samelewing dringende stappe neem om eiendomsreg te beskerm," sluit Le Roux af.